A BIZOTTSÁG KÖZLEMÉNYE A TANÁCSNAK

a Görögországnak a költségvetési felügyelet megerősítésére és elmélyítésére, valamint Görögországnak a túlzott hiány helyzetének orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról szóló, 2011. július 12-i 2011/xxx/EU tanácsi határozat nyomon követéséről (2011. október)

BEVEZETÉS

Ez a negyedéves közlemény értékeli a Görögország által a 2011. július 12-i tanácsi határozatnak való megfelelés céljából végrehajtott és tervezett intézkedéseket. A 2011 júniusának végéig megtett intézkedéseket a 2011. július 1-jei közlemény értékelte[1]. A közlemény a Bizottság szolgálatai által az EKB-val együttműködésben a megfelelésről készített jelentéssel együtt hozzájárul ahhoz az értékeléshez is, amely a gazdaság- és pénzügypolitikáról szóló tájékoztató[2] és a Görögország és más euróövezeti tagállamok között létrejött kölcsön-megállapodás keretében kötött egyetértési megállapodás[3] betartását vizsgálja. Az értékelés alapját a gazdasági kiigazítási program keretében az Európai Bizottság tisztviselőinek az IMF és az EKB munkatársaival közösen elvégzett látogatása, valamint a görög pénzügyminisztérium 2011. augusztus 19-én elküldött negyedéves jelentése képezik.

A TANÁCS JÚLIUS 12-I HATÁROZATA

A Tanács 2011. július 12-én az EUMSZ 126. cikkének (9) bekezdése és 136. cikke alapján elfogadta a Görögországnak a költségvetési felügyelet megerősítésére és elmélyítésére, valamint a túlzott hiány helyzetének 2014-ig történő orvoslásához szükségesnek ítélt mértékű hiánycsökkentésre irányuló intézkedések meghozatalára való felszólításáról szóló határozatot[4]. A határozat átdolgozta a számos alkalommal módosított 2010. májusi határozatot.

A határozat előírja Görögország számára, hogy fogadjon el számos konkrét intézkedést, amelyek célja, hogy az államháztartási hiány ne haladja meg az alábbi határértékeket:

- 2011-ben 17 065 millió EUR (a legutóbbi előrejelzések alapján a GDP 7,8 %-a);

- 2012-ben 14 916 millió EUR (a GDP 7,0%-a);

- 2013-ban 11 399 millió EUR (a GDP 5,3%-a) és

- 2014-ben 6 385 millió EUR (a GDP 2,9%-a)[5][6].

A határozat egyértelművé teszi, hogy a határértékek betartására irányuló erőfeszítések között a privatizációs bevételeket nem veszik figyelembe. Az államháztartási hiányra vonatkozó fenti határértékek az átdolgozott határozatban változatlanul maradtak.

A KÖLTSÉGVETÉS VÉGREHAJTÁSA 2011 SZEPTEMBERÉIG

A gazdasági kiigazítási program keretében Görögország negyedévekre lebontott teljesítménykritériumok teljesítését vállalta az államháztartás pénzforgalmi egyenlegére és az elsődleges kiadásokra vonatkozóan, továbbá egy, a késedelmes szállítói tartozások felhalmozódására vonatkozó indikatív kritérium tekintetében[7].

A július végére kitűzött teljesítménykritériumok teljesültek. Az elsődleges kiadások 33,5 milliárd EUR-t tettek ki, ami alatta marad a 34,7 milliárd EUR-s kritériumnak. A államháztartás elsődleges pénzforgalmi egyenlege -4,9 milliárd EUR-t tett ki, szemben a -5,1 milliárd EUR-s kritériummal. A hátralékok felhalmozására vonatkozó indikatív kritériumot nem sikerült teljesíteni, mivel 2011 júliusának végére a felhalmozott hátralék 6,5 milliárd EUR-t tett ki.

A szeptemberrel záródó időszakra vonatkozóan még nem álltak össze az adatok. A rendelkezésre álló adatok alapján azonban valószínűsíthető, hogy az államháztartás elsődleges pénzforgalmi egyenlegére vonatkozó célkitűzést marginális összeggel elvétették. A kritérium -5,0 milliárd EUR. A késedelmes belföldi tartozások felhalmozódásának elkerülésére vonatkozó indikatív kritériumot valószínűsíthetően szintén túllépték, mivel a jelzések szerint az államnál és az állami kórházaknál felhalmozódó tartozásállomány folyamatosan emelkedik. Az államháztartás elsődleges kiadásaira vonatkozó kritérium (44,5 milliárd EUR) teljesült.

Az 1A. és az 1B. táblázat részletes információt tartalmaz a költségvetés 2011. január és július közötti végrehajtásáról, illetve az állami költségvetés végrehajtására vonatkozóan 2011 szeptemberével bezárólag.

1A. táblázat: A költségvetés végrehajtása (2011. január–július)

2010 | 2011 |

Pénzforgalmi alapon (millió EUR) | január–július | %-os változás január–július |

Összes bevétel | 29 947 | 28 020 | -6,4% |

Bevételek a visszatérítések előtt | 31 356 | 29 940 | -4,5% |

Adó-visszatérítések | 2 688 | 3 113 | 15,8% |

Tőkebevétel | 1 276 | 1 173 | -8,1% |

NATO-kiadások | 3 | 20 |

Összes kiadás | 42 396 | 43 588 | 2,8% |

Elsődleges kiadások | 28 784 | 30 173 | 4,8% |

Kórházak lejárt tartozásai | 190 | 434 |

Katonai kifizetések és NATO | 228 | 118 |

Lehívott garanciák (államháztartáson kívüli) | 80 | 25 | -68,8% |

Kamatok | 8 913 | 10 218 | 14,6% |

Tőkekiadások | 4 201 | 2 620 | -37,6% |

Az állami költségvetés egyenlege | - 12 449 | -15 568 | 25,1% |

Hátralékok változása | - | 84 |

Elsődleges állami kiadások | 33 483 | 33 454 | -0,1% |

Helyi önkormányzatok egyenlege (*) | - | 622 | - |

Társadalombiztosítás egyenlege (*) | - | -101 | - |

Egyéb | - | -24 | - |

Az államháztartás (módosított) egyenlege | - | -15 155 | - |

Az államháztartás (módosított) elsődleges egyenlege (**) | - | -4 937 | - |

Forrás: Költségvetési Hivatal, a görög pénzügyminisztérium és saját számítások. (*) A Görög Nemzeti Bank banki statisztikái alapján. (**) Az állami tulajdonú vállalatok és a legtöbb költségvetésen kívüli alap kivételével. |

1B. táblázat: A költségvetés végrehajtása (2011. január–szeptember)

2010 | 2011 |

Pénzforgalmi alapon (millió EUR) | január–szeptember | %-os változás január–szeptember |

Összes bevétel | 37 855 | 36 856 | -2,6% |

Bevételek a visszatérítések előtt | 39 758 | 38 898 | -2,2% |

Adó-visszatérítések | 3 259 | 3 942 | 21,0% |

Tőkebevétel | 1 348 | 1 877 | 39,2% |

NATO-kiadások | 8 | 23 |

Összes kiadás | 54 506 | 56 020 | 2,8% |

Elsődleges kiadások | 36 757 | 37 807 | 2,9% |

Kórházak lejárt tartozásai | 300 | 434 |

Katonai kifizetések és NATO | 255 | 182 |

Lehívott garanciák (államháztartáson kívüli) | 104 | 32 | -69,2% |

Kamatok | 11 652 | 14 033 | 20,4% |

Tőkekiadások | 5 438 | 3 532 | -35,0% |

Az állami költségvetés egyenlege | - 16 651 | - 19 164 | 15,1% |

Elsődleges állami kiadások | 42 854 | 41 987 | -2,0% |

Forrás: Költségvetési Hivatal, a görög pénzügyminisztérium és saját számítások |

4. Kilátások 2011 egészére és a 2012–14 közötti időszakra

A júniusban elfogadott középtávú költségvetési stratégiában a kormány további, a GDP közel 3%-ának megfelelő hiánycsökkentő intézkedéseket tervezett 2011-re vonatkozóan, még azokon, a GDP-nek majdnem 3%-át kitevő intézkedéseken felül, amelyek már szerepelnek a 2011-es költségvetésben. A kiegészítő intézkedések annak következtében váltak szükségessé, hogy az előrejelzések a 2011-es hiánycél jelentős mértékű túllépését valószínűsítették, aminek hátterében elsősorban a bevételeknek a tervektől való számottevő elmaradása, illetve egyes kiadási kategóriáknak a költségvetési határértéket meghaladó teljesülése áll. Jóllehet júniusban ezek az intézkedések még elégségesnek tűntek a 2011-es hiánycél teljesítéséhez, a Bizottság, az IMF és az EKB munkatársai által a gazdasági kiigazítási programmal összefüggésben végrehajtott ötödik felülvizsgálati látogatás újfent jelentős eltérést tárt fel a 2011-es hiánycélhoz képest. Az előrejelzések a 2012-től 2014-ig tartó időszakra is jelentős eltéréseket mutattak.

A hiánycéltól való eltérés újbóli megjelenése mögött számos tényező húzódott meg. A gazdaság visszaesése súlyosabb lesz a júniusban vártnál. A bizottsági szolgálatok 2011-re vonatkozó jelenlegi előrejelzése szerint a reál-GDP az előző felülvizsgálatban szereplő 3,8 % helyett 5,5 %-kal csökken. A 2012-re visszafogott növekedéssel számoló korábbi előrejelzésekkel szemben a gazdasági teljesítmény várhatóan tovább csökken jövőre. Mindemellett egyes, a középtávú költségvetési stratégia részeként korábban elfogadott intézkedéseket nem hajtottak végre, illetve késedelmes végrehajtásuk az intézkedések 2011-re és 2012-re várható hatásának lefelé történő módosítását eredményezte.

A 2. táblázat a hiánycélok betartása érdekében Görögország által hozott vagy bejelentett intézkedések összefoglalója. A 3. táblázat – a látogatás keretében elvégzett monitoring eredményeként – a végrehajtási hiányosságokat számszerűsíti szakterületenként 2011-re és 2012-re vonatkozóan. [pic]

3. táblázat Végrehajtási monitoring: A 2011 júniusában elfogadott intézkedések tényleges hatása [pic]

(*) Az ebben az oszlopban szereplő GDP-arányos mutatók számításához a legfrissebb GDP-adatokat használták fel.

Forrás: Bizottsági szolgálatok

A csúszásokra való tekintettel és az év előrehaladottsága miatt a 2011-es költségvetési cél teljesülése már nem tekinthető realisztikusnak. A kormányzat ugyanakkor elkötelezett olyan intézkedések meghozatala iránt, amelyekkel a 2011-es hiány a fenti célt a GDP 0,7 és 1,5 százaléka közötti összeggel meghaladó sávban tartható. A 2012-es cél elérése érdekében a költségvetési megcsúszásokat korrigálni fogják.

Konkrétan a 2011-es 17 065 millió EUR-s hiányplafon feletti esetleges többlethiány minimalizálása, illetve a 2012-es hiány 14 916 millió EUR alatt tartása érdekében a görög kormány vállalta, hogy a hatodik részlet folyósítását megelőzően meghozza és végrehajtja az alábbi intézkedéseket:

- Az adómentességek szűkítése – különösen az adómentes személyi jövedelem küszöbértékeinek tekintetében – a 2012-es bevételeknek legalább 2 831 millió EUR-val történő növelése érdekében;

- A villamosenergia-számlákon keresztül beszedett tartós ingatlanadó bevezetése legalább 1 667 millió EUR bevétel 2011-es beszedése céljából, illetve az ebből befolyó adóbevételek növelése a későbbi években;

- A köztisztviselők módosított bértáblájának azonnali végrehajtása, amely legalább 101 millió EUR-val kell hozzájáruljon a kiadások csökkentéséhez 2011-ben, és legalább 552 millió EUR áthúzódó hatással bír 2012-ben. Ez még a 2011 júniusában elfogadott, 2015-ig szóló középtávú költségvetési stratégiában szereplő megtakarításokon felül értelmezendő. A reform minden közalkalmazottra vonatkozik, a különleges bérezési szabályok alá tartozók (így a katonaság, rendőrség, bírók, politikai tisztviselők, egyetemi alkalmazottak és orvosok) kivételével. A nettó megtakarítások számításánál figyelembe kell venni ezen intézkedésnek a személyi jövedelemadó- és társadalombiztosítási járulékbevételekre kifejtett hatását, valamint az egyes munkavállalói kategóriákban kifizetendő többetjuttatásokat;

- Az alap- és kiegészítő nyugdíjak, valamint a nyugdíjba vonuláskor fizetett egyösszegű járandóságok csökkentése legalább 219 millió EUR 2011-ben történő megtakarítása céljából, amelynek 446 millió EUR az áthúzódó hatása 2012-ben a középtávú költségvetési stratégiában korábban rögzített megtakarításokon felül;

- Az engedély nélküli építkezésekre és megkezdett munkálatokra kivetett büntetésekből finanszírozott zöld alap kiadásainak befagyasztása 360 millió EUR 2012-ben történő megtakarítása céljából;

A kormány továbbá meghozza és végrehajtja az alábbi, a középtávú költségvetési stratégiában is szereplő intézkedéseket:

- a földgáz és a fűtőolaj jövedéki adójára és a járművek adójára vonatkozó miniszteri rendeletek vagy köriratok megalkotása a középtávú költségvetési stratégiában foglaltak szerint;

- a társadalombiztosítási alapok által finanszírozott egészségügyi ellátások egységes szabályozását megteremtő miniszteri határozatok megalkotása, továbbá az ETAA-kedvezményezettek alap- és kiegészítő nyugdíjjárulékának megemelése;

- a forrásadóként beszedett ún. „szolidaritási különadó” beszedésének szabályozása;

- a munkaerő-állomány tartalékba helyezéséről szóló miniszteri határozatok megalkotása; a rendszer kiterjesztése az összes állami alkalmazottra; a tartalékba helyezendő alkalmazottak levélben történő kiértesítése;

- a szervezeti egységek bezárását, egyesítését, illetve jelentős létszámleépítését kezdeményező miniszteri határozatok elfogadása. Ez az alábbi szervezeteket érinti: KED, ETA, ODDY, Fiatalok Országos Intézete (National Youth Institute), EOMEX, IGME, OSK, DEPANOM, THEMIS, ETHYAGE és az ERT;

- a középtávú költségvetési stratégiában rögzített megtakarítási célokkal összhangban levő fogyatékossági kritériumokat meghatározó miniszteri határozat;

- a gyógyszerkészítmények pozitív listájának elfogadása, amely rögzíti a társadalombiztosítási alapokat terhelő árakat.

6. A STRUKTURÁLIS REFORMOK MEGVALÓSÍTÁSA

A strukturális költségvetési reformok terén történt ugyan előrelépés, de néhány esetben a tervezettnél lassabban. Az adóigazgatás reformja felgyorsult, számos intézkedés folyamatban van. A kormány által eddig tett intézkedések főként az adóigazgatás és -ellenőrzés hatékonyságának javítására irányuló jogszabályokra terjedtek ki, kiegészítve egy hatékony projektmenedzsment bevezetésével és az adóelkerülés elleni stratégia végrehajtásával, az adózási fegyelem helyreállítása és az adózási morál javítása céljából.

A Költségvetési Hivatal átszervezésének köszönhetően jól halad a költségvetési intézmények reformja. Előrelépés történt a költségvetési adatok időben történő benyújtásának biztosítása terén is, bár a minőség és az adatok köre tekintetében van még tennivaló. A költségvetés kiadási oldalának gazdálkodásával kapcsolatban is javulásra van szükség, különösen az egyes minisztériumok és a nem állami intézmények kötelezettségvállalásainak nyilvántartása terén. Jóllehet a hátralékokkal kapcsolatos adatok nyilvánosságra hozatala mostanra a költségvetési statisztikák részévé vált Görögországban, a megfelelő időre történő adatszolgáltatáson még javítani kell.

7. Privatizáció

A megfelelő szakmai irányítással felállított privatizációs alappal jelentős előrelépés történt a privatizációs program végrehajtása terén. A privatizációra szánt eszközök előkészítésének késedelmei és egy bizonyos mértékig a rosszabb piaci feltételek miatt a 2011-es bevételek viszont elmaradnak majd a tervezettől. A kormány továbbra is elkötelezett a 2014 végére kitűzött 35 milliárd EUR-s, és a 2015 végére kitűzött 50 milliárd EUR-s bevételi terv mellett.

A költségvetési konszolidációs és a privatizációs tervek betartása hozzájárul a GDP-arányos államadósság fenntartható pályára állításához. Bár Görögországnak költségvetési megszorítások közepette kell kitartania és az adósságarány csökkentése több évre elhúzódik, a GDP-arányos adósság csökkenése a várakozások szerint hozzájárul majd a görög gazdaságba vetett piaci bizalom erősödéséhez.

4. táblázat: Privatizációs terv: az eddigi ügyletek

Eszközök | Az ügylet időpontja | Értékesített részesedés | A görög állam tulajdonában maradó részesedés | Befolyt összeg (millió EUR) | Befolyó összeg (millió EUR) |

OTE | 2011. július | 10% | 4% | 392 | -- |

OPAP 1 (engedély meghosszabbítása a 2020–2030 közötti időszakra) | 2011. október | - | - | 0 | 375 (november végéig) + a szerencsejátékból befolyó bruttó bevétel 5 százaléka a meghosszabbított időszakban (ennek jelenértékét 86 millió EUR-ra becsülik). |

OPAP 2 (VLT-terminálokra szóló új engedélyek értékesítése) | 2011. október | - | - | 0 | 474 (november végéig) + 86 (2013 negyedik negyedévéig) |

5. táblázat: Tervezett privatizációs bevételek

Időszak végéig | Privatizációs bevételek |

(millió EUR) |

2011 negyedik negyedév | 1 700 |

2012 első negyedév | 5 000 |

második negyedév | 7 000 |

harmadik negyedév | 9 000 |

negyedik negyedév | 11 000 |

2013 első negyedév | 15 000 |

második negyedév | 17 000 |

harmadik negyedév | 18 000 |

negyedik negyedév | 20 000 |

2014 | 35 000 |

2015 | 50 000 |

Megjegyzés: A feltőkésítés keretében az állam vagy a HFSF (Görög Pénzügyi Stabilitási Alap) tulajdonába kerülő bankrészvények újra-privatizációja nem szerepel a tervezett privatizációs bevételek között. |

8. KÖVETKEZTETÉS

Az államháztartási hiányra vonatkozóan a tanácsi határozatban 2011-re megállapított (ESA95 szerinti) felső határt minden valószínűség szerint nem sikerül tartani.

A kormány kidolgozott egy, a tanácsi határozatban rögzített célhoz igazított előzetes költségvetést 2012-re vonatkozóan, és olyan intézkedéseket hozott, amelyekkel biztosítható a hiány további csökkentése a következő években.

Mindent egybevetve, a 2011-es költségvetési csúszások ellenére Görögország megteszi a szükséges intézkedéseket az előírt szakpolitikák végrehajtása érdekében, és azért, hogy a megfelelő pályán maradjon a túlzott hiánynak a tanácsi határozatban előírt 2014-es határidőig történő megszüntetése céljából.

I. MELLÉKLET: A TANÁCSI HATÁROZAT ÁLTAL ELŐÍRT, 2011. SZEPTEMBER VÉGÉIG MEGHOZANDÓ INTÉZKEDÉSEK

Intézkedések (a tanácsi határozat 2. cikkének (5) bekezdésében előírtaknak megfelelően) | Előrehaladás állapota |

„Görögország 2011. július végéig elfogadja az alábbi intézkedéseket: |

a) benyújtja a Parlamentnek az állami szektorban, helyi önkormányzatoknál és más szerveknél alkalmazandó, 3 év alatt bevezetendő, korszerűsített és egységes, a termelékenységet és feladatokat tükröző javadalmazást tartalmazó bértáblát; | Folyamatban, késedelmet szenved. Az egységes bértáblára vonatkozó törvénytervezetet október elején benyújtották a Parlamentnek. |

b) középtávú létszámterv a 2015-ig terjedő időszakra vonatkozóan az 5 kilépőre 1 új munkavállaló felvételét előíró szabállyal összhangban (2011-ben 10 kilépőre juthat 1 új munkavállaló). A terv a következőket tartalmazza: szigorúbb szabályok az ideiglenes személyzetre vonatkozóan, a megüresedett álláshelyek megszüntetése és a képzett személyzet kiemelt területekre való áthelyezése, valamint figyelembe veszi a munkaidő meghosszabbítását a közszférában. | Nem teljesült. Az 5 kilépőre jutó 1 új munkavállaló (2011-ben 10 kilépőre 1 új munkavállaló) szabálya a kormány hivatalos politikája, és törvény is rögzíti azt. Az állomány átcsoportosításának előkészítéséhez szükséges létszámtervek azonban nem készültek el. A 2010-ben kilépők száma (53 336) alapján a 10 kilépő után 1 új munkavállalót engedélyező szabály 5 333 fő felvételét tenné lehetővé 2011 egészében. Ehhez képest a 2011 első és második negyedévében felvettek száma 10 862 főre becsülhető. |

c) részletes cselekvési terv, amely tartalmazza az egyszerűsített, a magánszektor béreivel összhangban levő javadalmazási rendszer kialakításának befejezésére és végrehajtására vonatkozó ütemtervet, a teljes bérköltség csökkentése céljából. A terv a pénzügyminisztérium és a központi kifizetési hatóság által közzétett jelentésen alapul. Az egyszerűsített javadalmazási rendszerre vonatkozó jogszabályokat 3 év alatt fokozatosan vezetik be. Az állami tulajdonú vállalatok munkavállalóinak bérei összhangban lesznek a közszféra új bértáblájával. | Részben teljesítve, helyenként késedelmet szenved. Az egyszerűsített javadalmazási rendszer végrehajtásáról szóló törvénytervezetet október elején benyújtották a Parlamentnek, várhatóan rövidesen elfogadásra kerül. |

d) a munkaügyi felügyelőség megerősítése megfelelő létszámú szakképzett személyzettel és a végrehajtandó ellenőrzésekre vonatkozó számszerű célokkal. | Nem teljesült. A gazdasági kísérleti tanulmány nem készült még el. |

e) a nyugdíjrendszer fő paramétereit felülvizsgáló jogszabály, hogy a GDP legfeljebb 2,5 %-ára korlátozza a közszféra nyugdíjkiadásait a 2009 és 2060 közötti időszakban, amennyiben a hosszú távú előrejelzések szerint az állami nyugdíjkiadások várható emelkedése meghaladja ezt az összeget. A nemzeti pénztárfelügyelet folytatja a nyugdíjkiadásokat érintő hosszú távú, a 2060-ig tartó időszakra vonatkozó előrejelzések benyújtását az elfogadott reform keretében. Az előrejelzéseknek a nemzeti pénztárfelügyelet által gyűjtött és elemzett átfogó adatok alapján ki kell terjedniük a főbb kiegészítő nyugdíjrendszerekre is (ETEAM, TEADY, MTPY). | Folyamatban. A nemzeti pénztárfelügyelet hosszú távú előrejelzéseket készít a főbb kiegészítő nyugdíjrendszerekre vonatkozóan. A kiegészítő nyugdíjrendszerekre vonatkozó biztosítási számításokat és az alap és kiegészítő nyugdíjalapokra vonatkozó előrejelzéseket 2011. október 25-ig kell benyújtani az AWG munkacsoporthoz, és novemberben kell lefolytatni a szakértői egyeztetéseket ezekről. |

f) a nehéz és különösen nehéz szakmák jegyzékének felülvizsgálata annak érdekében, hogy az a munkaerő legfeljebb 10 %-ára terjedjen ki; a nehéz és különösen nehéz szakmák új jegyzéke 2011. augusztus 1-jétől lép hatályba minden jelenlegi és jövőbeni munkavállalóra vonatkozóan; | Folyamatban, helyenként késedelmet szenved. Egy bizottság megvizsgálta, hogy más uniós országok milyen kritériumok alapján minősítenek veszélyesnek egyes szakmákat, és áttekintette a görögországi listát, egyes szakmák esetében pedig javasolta azok törlését a listáról. Az új lista első részét 2011 októberében teszik közzé. A hatóságok jelzése alapján a veszélyes szakmákban dolgozók száma az összes munkavállaló kevesebb mint 9 %-ának felel meg. |

g) a Központi Közbeszerzési Hatóság létrehozásáról szóló – a hatóság megbízatását, célkitűzéseit, jog- és hatásköreit, valamint a hatálybalépés ütemezését tartalmazó – jogszabály, a cselekvési tervvel összhangban; | Teljesítve. A Központi Közbeszerzési Hatóság létrehozásáról szóló 4013/2011. sz. törvényt a Parlament szeptember 6-án elfogadta, a Hellén Köztársaság Hivatalos Lapjának 2011. szeptember 15-i 204. számában pedig ki is hirdették azt. |

h) további intézkedések a generikus gyógyszerek alkalmazásának előmozdításához: kötelezővé válik a hatóanyag-alapú elektronikus gyógyszerfelírás és – ha rendelkezésre áll – az olcsóbb generikus gyógyszert kell felírni; alacsonyabb költségmegosztási mérték hozzárendelése a referenciaárnál jóval olcsóbb (a referenciaár 60 %-ánál alacsonyabb árú) generikus gyógyszerekhez (más uniós tagállamok tapasztalatai alapján) a generikus gyógyszerek maximális árának meghatározása a hasonló hatóanyagú originális gyógyszer árának 60 %-ában. | Még nem teljesült, de a generikus gyógyszerek árai jelenleg az originális gyógyszerek árai 63 %-ának felelnek meg, és az új szakpolitikai célkitűzés a szabadalmi oltalom nélküli gyógyszerek árát a szabadalmi oltalom alatt állók 75 %-ában határozza meg. |

i) az állami tulajdonban levő eszközöket tartalmazó vagyonleltár közzététele, amely tartalmazza a tőzsdén jegyzett és nem jegyzett vállalatokban meglévő részesedéseket, a forgalomképes ingatlanokat és földterületeket is; létrejön az ingatlanfejlesztéssel foglalkozó főtitkárság az ingatlangazdálkodás javítása, az ingatlanok tehermentesítése és privatizációra való előkészítése érdekében. | Részben teljesítve. Leltár készül az állami tulajdonban lévő eszközökről. A főtitkárságot létrehozó jogszabályt (3965/2011. sz. törvény) elfogadták, de az új szervezet operatív szerepét leíró feladatmeghatározás nem készült el. Pontos feladatkörét még finomítani kell. |

j) a 2015-ig tartó középtávú költségvetési stratégia (a továbbiakban: MTFS, Medium-term fiscal strategy), az e határozat I. mellékletében leírtaknak megfelelően, és a vonatkozó végrehajtási jogszabálytervezetek. Az MTFS részletezi a tartós költségvetési konszolidációs intézkedéseket, amelyek biztosítják a 2011–2015 közötti hiányra vonatkozóan a tanácsi határozatban megállapított felső határ betartását és az adósság/GDP-arány fenntartható csökkenő pályára állítását; | Részben teljesítve. |

k) eszközök privatizálása legalább 390 millió EUR értékben; privatizációs program elfogadása 2012-ig legalább 15 milliárd EUR, 2013 végéig 22 milliárd EUR, 2014 végéig 35 milliárd EUR és 2015 végéig legalább 50 milliárd EUR bevétel beszedése céljából; az eszközök (ingatlanok, koncessziók és pénzügyi eszközök) értékesítéséből befolyó bevételt az adósság visszafizetésére kell fordítani és mindez nem csökkentheti az 1. cikk (2) bekezdésében a hiányra vonatkozóan meghatározott felső határok betartása érdekében tett költségvetési konszolidációs erőfeszítéseket; | Nem teljesült. A privatizációs bevételekre vonatkozóan július végére kitűzött célt az OTE távközlési vállalat részvényei 10 százalékának értékesítésével sikerült elérni. A szeptember végére vonatkozó teljesítménykritérium azonban nem teljesült, és az előrejelzések szerint a 2011. december végére kitűzött cél (5 milliárd EUR) sem fog teljesülni. |

l) megfelelő irányítással rendelkező privatizációs alap létrehozása a privatizációs folyamat felgyorsítása, visszafordíthatatlanságának és szakértő irányításának biztosítása érdekében. Az alap a privatizálandó eszközök felett tulajdonjogot szerez. Az alap nem terhelheti meg az eszközeit olyan módon, hogy az veszélyeztesse a célját, azaz az eszközök privatizációját. | Teljesítve. A 3986/2011. sz. törvény alapján létrejött a Hellén Köztársaság Eszközfejlesztési Alapja, és most már majdnem két hónapja működik. |

m) a nem életképes intézmények bezárására, egyesítésére és létszámleépítésére irányuló jogszabályok benyújtása. | Részben teljesítve. A kormány elfogadta a szóban forgó intézmények bezárására, egyesítésére vagy létszámleépítésére irányuló jogszabályokat. Mindazonáltal az e reformokból várható megtakarítások elmaradnak az MTFS-ben előrejelzett értéktől. |

n) a kiadások ellenőrzését erősítő intézkedések: a szakminisztériumokban kinevezendő, a hatékony és eredményes pénzügyi ellenőrzést biztosító, számvitelért felelős tisztviselők képzettségét és felelősségeit megállapító határozat; | Teljesítve. |

o) a társadalombiztosítási alapok által az összes egészségügyi szolgáltatóval kötendő szerződésekre vonatkozó új kritériumok és feltételek a célul kitűzött kiadáscsökkentés elérése érdekében; kezdeményezi orvosi szolgáltatások és termékek közös beszerzését, a kiadások árvolumen-megállapodások révén történő, jelentős, 2010-hez képest legalább 25 %-os csökkentése érdekében | Folyamatban. |

p) kötelező gyógyszerfelírási iránymutatás közzététele az orvosok számára a nemzetközi gyógyszerfelírási iránymutatások alapján a költséghatékony gyógyszerhasználat biztosítása érdekében; a támogatott gyógyszerek listájának közzététele és folyamatos frissítése | Folyamatban, helyenként késedelmet szenved. A gyógyszerfelírásra vonatkozóan útmutatók készültek, amelyek a nemzeti egészségügyi tanács végső jóváhagyására várnak. Ezeket az útmutatókat azonban még nem tették közzé, és egyébként sem kötelezőek. Ez veszélyeztetheti a hatékonyságukat. Némi késlekedés, valamint több körös egyeztetés és módosítások után a pozitív árlistára vonatkozó kritériumokat és a referenciaárra épülő ártámogatási rendszert 2011 szeptemberében közzétették. A referenciaár-rendszer és pozitív lista végrehajtása most következik. |

q) kórházak rövid és középtávú reorganizációs és szerkezetátalakítási tervének előkészítése, a fennálló hatékonysági problémák csökkentése, a méret- és választékgazdaságosság kihasználása és a betegellátás minőségének javítása érdekében; A cél a kórházak költségeinek csökkentése 2011-ben legalább 10 százalékkal, majd 2012-ben további 5 százalékkal. | Folyamatban. A kórházak összevont irányításának bevezetésével a kórházi testületek számát sikerült 81-re csökkenteni. Az összevont irányítás az első lépés a kórházak szerkezetátalakítása és reorganizációja terén. A hatóságoknak most el kell kezdeniük az állami kórházak és osztályok, köztük a sürgősségi osztályok koncentrálását és specializációját, továbbá számottevőbb megtakarítások elérése érdekében át kell tekinteniük, illetve biztosítaniuk kell a munkavállalók mobilitását. A folyamat még éppencsak megindult, teljes körűen a következő évben kell megvalósítani, vélhetően egy e célból felállított munkacsoport által kidolgozott terv alapján. |

Intézkedések (a tanácsi határozat 2. cikkének (6) bekezdésében előírtaknak megfelelően) | Előrehaladás állapota |

„Görögország 2011. szeptember végéig elfogadja az alábbi intézkedéseket: |

a) 2012. évi költségvetés a középtávú pénzügyi stratégiával és az 1. cikk (2) bekezdésében a hiányra vonatkozóan meghatározott felső határral összhangban | Teljesítve [a költségvetési tervezet benyújtása által] |

b) az egyesüléssel és felvásárlással kapcsolatos adózási korlátok enyhítése; | Nem teljesült. A 2011. októberi egyetértési megállapodás alapján ez a követelmény a költségvetési hatásainak számszerűsítéséhez van kötve. |

c) az export és import vámkezelési eljárásának egyszerűsítése; | Folyamatban. A kormány miniszteri határozatot fogadott el az exporteljárások egyszerűsítése érdekében (hivatkozása a nemzeti közlönyben: 1868/B/24-08-2011). 2011 októberének első hetében folyamatban volt az egyszerűsített importeljárások végrehajtásának feltételeiről szóló miniszteri határozat közzététele. |

d) a strukturális és kohéziós alapok felhasználási ütemének további növelése; | Részben teljesítve. Az 5 nagyprojekt-pályázat benyújtására vonatkozó féléves tervet teljesítették. Az EU strukturális és kohéziós alapjainak felhasználására vonatkozó féléves tervtől viszont 478 millió EUR-val elmaradtak. Mindazonáltal a várakozások szerint az éves szinten 3,35 milliárd EUR felhasználására vonatkozó terv még teljesülhet, amit részben a társfinanszírozási arány megemelése is segít. A nem célzott, de minimis állami támogatási intézkedésekhez kapcsolódó kiadásokra vonatkozó információkat ugyancsak rendelkezésre bocsátották. Az EU strukturális alapjaihoz kapcsolódóan benyújtott kifizetési kérelmek 2011 első felében elmaradtak a tervezett értéktől. |

e) a jobb szabályozásra vonatkozó ütemterv teljes végrehajtása az adminisztratív terhek 20 %-os csökkentése céljából (2008-hoz képest); | Teljesítve. 2011 októberének első hetében a törvénytervezet már be volt nyújtva a Parlamentnek. A Bizottság szolgálatainak értékelése szerint a törvénytervezet nem tartalmazza a jogszabályok átdolgozását, mint a jobb szabályozás egyik eszközét, és nem rendelkezik a jobb szabályozás érdekében tett intézkedésekről szóló éves jelentés kiadásáról sem. A hatásvizsgálatokkal kapcsolatban a törvénytervezet nem írja elő a hatásvizsgálatoknak független hatóság általi értékelését. Egyéb szempontjait illetően a tervezet nagyjából megfelel az egyetértési megállapodás követelményeinek. |

f) a nem életképes intézmények bezárására, egyesítésére és létszámleépítésére irányuló jogszabályok; | Részben teljesítve. A kormány elfogadta a szóban forgó intézmények bezárására, egyesítésére vagy létszámleépítésére irányuló jogszabályokat. Mindazonáltal az e reformokból várható megtakarítások elmaradnak az MTFS-ben előrejelzett értéktől. |

g) közbeszerzési és harmadik félnek fizetendő költségek csökkentését lehetővé tévő intézkedések az állami vállalatoknál, a díjak felülvizsgálata és új üzletágak létrehozása, valamint a személyzeti költségek csökkentése a foglalkoztatottak számának csökkentésére irányuló terv kidolgozásával és végrehajtásával. Az 5 megüresedett álláshelyre vetítve csak 1 új munkavállaló (2011-ben 10 kilépő után 1) felvételét előíró szabály alkalmazásával meg nem szüntethető létszámfelesleg kezelése nem önkéntes létszámleépítés és munkaerő-tartalék létrehozása révén. Ezt a szabályt ágazati kivételek nélkül alkalmazni kell; ugyanez a szabály alkalmazandó az ASEP által a szakképesítések szokásos értékelési kritériumok alapján elvégzett vizsgálata után az állami vállalatoktól más kormányzati intézményekhez áthelyezett munkavállalókra is. A munkaerő-tartalékban levő személyzet legfeljebb 12 hónapig kapja az alapfizetése 60 százalékát, ezután elbocsátásra kerül sor. | Folyamatban A munkaerő-tartalék létrehozásáról szóló törvényt a Parlament elfogadta. Az közintézményektől eddig azonban egyetlen munkavállalót sem helyeztek a munkaerő-tartalékba. |

h) a földhasználat gyors átruházását lehetővé tevő és az állami földtulajdon nyilvántartásba vételét felgyorsító jogi keret. | Folyamatban. |

i) a turizmusba (üdülőhelyekbe és üdülőingatlanokba) történő beruházás ösztönzését lehetővé tevő törvény, amelynek célja a földhasználatról szóló jogszabállyal együtt, hogy lehetőséget teremtsen a görög idegenforgalmi ingatlanügynökség (ETA) kezelésében álló földterületek privatizációjának felgyorsítására. | Teljesítve. A törvény bekerült a második végrehajtási törvénybe, amelyet 2011 augusztusában fogadtak el. |

j) a meglévő szociális programok funkcionális felülvizsgálatának lezárása; a központi közigazgatás független funkcionális felülvizsgálata második és utolsó szakaszának eredményeire vonatkozó kormányzati értékelés; a központi közigazgatás funkcionális felülvizsgálata első szakaszát és a szociális programok teljes felülvizsgálatát követő operatív ajánlások végrehajtására irányuló jogszabályok és intézkedések; | Késedelmet szenved. Az OECD jelentése elérhető. Az eredmények értékelése – egy készülő cselekvési terv részeként – folyamatban van. |

k) a másodlagos/ kiegészítő nyugdíjalapok, többek között a nyugdíjszerű szociális ellátásokat és átalányösszegű nyugellátásokat folyósító alapok működésének részletes felülvizsgálata. A felülvizsgálat célja a nyugdíjkiadások stabilizálása és annak biztosítása, hogy e rendszerek költségvetési hatása semleges legyen, valamint a rendszer közép- és hosszú távú fenntarthatóságának biztosítása. A módosítás révén: tovább csökken a meglévő alapok száma; megszűnik a hiánnyal küzdő alapok egyensúlytalansága; a 2012. január 1-jétől megvalósítandó megfelelő kiigazítások révén a folyó kiadások fenntartható szinten stabilizálódnak; a járulékok és az ellátások szigorú összekapcsolása révén biztosítható a másodlagos rendszerek hosszú távú fenntarthatósága. | Folyamatban, helyenként késedelmet szenved. A kormány megvárja a kiegészítő nyugdíjalapokra vonatkozó biztosítási tanulmányok elkészültét, amelyek alapján megkezdi majd a kiegészítő nyugdíjak rendszerének megreformálását az egyetértési megállapodással összhangban. A jogalkotási folyamatnak az év végéig le kellene zárulnia, az új szabályoknak pedig 2012. január 1-jétől hatályba kellene lépniük. Ezzel egyidejűleg a kormány megszorításokat vezet be az alap-, a kiegészítő és az egyösszegű nyugellátások terén. |

l) azoknak az alapoknak az azonosítása, amelyeknél az átalányösszegű nyugellátás nincs összhangban a befizetett járulékkal; cél a kifizetések kiigazítása 2011. december végéig. |

m) további intézkedések az elektronikus gyógyszerfelírás, diagnosztika és orvosi beutalók költséghatékony módon történő, valamennyi társadalombiztosítási alapra, egészségügyi központra és kórházra vonatkozó kiterjesztésére. Az uniós közbeszerzési előírásokkal összhangban a kormány lefolytatja a szükséges közbeszerzési eljárásokat egy átfogó és egységes egészségügyi információs rendszer (e-egészségügyi rendszer) megvalósításához. | Folyamatban. Néhány e-egészségügyi projektjavaslatot jóváhagytak az elkövetkező hónapokban elindítandó digitális konvergenciaprogram keretében. A következő felülvizsgálat kitér majd ezen projektek elindításának ellenőrzésére is. |

n) további intézkedések annak biztosítására, hogy a közkórházak által használt gyógyszerek mennyiségének legalább 30 %-át az originális gyógyszerekénél alacsonyabb árú generikus gyógyszerek, valamint lejárt szabadalmú gyógyszerek jelentsék, mindenekelőtt valamennyi közkórház számára kötelezővé téve a hatóanyag-alapú gyógyszerbeszerzést. | Folyamatban. A generikus gyógyszerek használata emelkedőben van a kórházakban, és a kórházak teljes gyógyszerkiadásainak 17%-át teszi ki. Az egyesek kórházak közötti szórás még mindig igen jelentős (a 10% alatti értéktől a 60% feletti értékig). A kormány kiírta az első, hatóanyag-alapú gyógyszerbeszerzésre irányuló elektronikus tendert, amely potenciálisan jelentős megtakarítást, és a generikus készítmények fokozottabb használatát eredményezheti a kórházakban. |

o) a következőkre vonatkozó határozatok: a központi közbeszerzési hatóság létrehozása és személyzeti állományának meghatározása, valamint szervezeti struktúrájának és feladatainak előírása, a hatóságról szóló törvény rendelkezéseivel összhangban; a hatóság tagjainak kinevezése. | Folyamatban. A görög kormány közlése szerint az ide kapcsolódó miniszteri határozatok tervezetei 2011 októberének végére elkészülnek. |

p) havi adatok közzététele a kormányzati szervek létszámának alakulásáról (új belépők, kilépők és szervezetek közötti áthelyezések); | Részben teljesítve. A létszámváltozásokra vonatkozóan negyedéves adatok állnak rendelkezésre. |

[1] COM(2011) 422 végleges.

[2] A gazdaság- és pénzügypolitikáról szóló tájékoztató és az egyedi gazdaságpolitikai feltételekről szóló egyetértési megállapodás, május 3., aktualizálva 2011. július 2-én.

[3] „Görögország gazdasági kiigazítási programja – ötödik felülvizsgálat”, European Economy–Occasional Paper . Felhívjuk az olvasó figyelmét, hogy ez a dokumentum tartalmazza a makrogazdasági, pénzügyi, költségvetési és strukturális reformok alakulásának részletesebb értékelését.

[4] A Hivatalos Lapban még nem jelent meg.

[5] A GDP-arányos hiánymutatók indikatívak. A tanácsi határozatban a hiányra vonatkozó GDP-arányos mutatók a nominális GDP-re vonatkozóan 2011 júliusában elérhető adatok alapján készültek: 2011 és 2014 között hiány a GDP 7,6; 6,5; 4,8 és 2,6 százalékának felel meg.

[6] A határozat azt is előírja, hogy a konszolidált bruttó államadósság éves növekedése ne haladja meg a 17 365 millió EUR-t 2011-ben; a 15 016 millió EUR-t 2012-ben; a 11 599 millió EUR-t 2013-ban, és a 7 885 millió EUR-t 2014-ben.

[7] Teljesítménykritériumok vannak szabva a privatizációs bevételek, a központi kormányzat által vállalt garanciák, a központi költségvetés adósságállománya és a külső adósság késedelmes teljesítésére vonatkozóan is. Ezen kritériumokkal e közlemény nem foglalkozik. Lásd a fent említett megfelelési jelentést.